Henties Spar vier 'n kwarteeu - Local News - Erongo
Wednesday, December 02nd, 2020 07:45:47
Henties Spar vier 'n kwarteeu
Spar Hentiesbaai het onlangs sy 25ste verjaardag gevier.
Daleen Agenbag; Eienaar; "Ek dink om suksesvol te wees moet jy uithou, aanhou en hard werk."
Die Spar Henties Baai familie. Foto Verskaf.
Die eienaar van Spar Hentiesbaai, me. Daleen Agenbag, kyk terug ná 25 jaar van dienslewe­ring aan die Hentiesbaai-gemeenskap vandat sy en haar man hulle op die dorp gevestig het.
"Ek dink om suksesvol te wees, moet jy uithou, aanhou en hard werk. Ek dink die span met wie jy werk, is ook uiters belangrik."
Agenbag glo lojaliteit is 'n eienskap wat sy in spanlede soek, maar sy glo lojaliteit teenoor haar span is ewe belangrik.
Daleen en haar man, Johan, was voorheen in Namakwaland, Suid-Afrika, gevestig en nie een van hulle het ooit gedink hulle sou 'n bestaan in die kleinhandel maak nie.
Daleen was in modeontwerp en Johan 'n ingenieur. Haar ouers het die geleentheid op die vakansiedorpie in Namibië aan haar uitgewys.
"Ek dink dit was maar net hulle manier om ons in Namibië te kry," sê sy oor haar ouers wat in die Gobabis-omgewing boer.
Spar Hentiesbaai het sy deure in 1995 met ses personeellede geopen. Die winkel was omtrent die helfte so groot as wat dit vandag is.
Tans staan die winkel met 60 individue sterk en is die volgende geslag Agenbags ook deel van die personeel.
Volgens Agenbag het Hentiesbaai se gemeenskap 25 jaar gelede hulle met ope arms verwelkom.
"Daar was 'n paar onafhanklike kleinhandelaars, maar niks soos 'n Spar om inkopies te doen nie, so ek dink hulle reaksie was goed toe ons oopgemaak het," sê sy.
Volgens haar raak gereelde klante later deel van 'n wyer familiegroep.
"Ek dink ons het met die pandemie weer besef ons kliënte is regtig familie. Wanneer iemand vir 'n ruk nie kom inkopies doen nie, begin jy hulle soek en wonder oor hulle."